Espoo haraa metron kapasiteettia lisäävää kääntöraidetta vastaan – "Luottamus HSL:n laskelmiin on nyt aika heikkoa"

JOUKKOLIIKENNE Espoo hamuaa yhä lisää bussilinjoja Helsingin ja Espoon välille. Ensimmäiset linjat aloittavat ensi maanantaina.

Espoossa pidetään elintärkeänä, että metroliikenne Matinkylästä Kivenlahteen saadaan käyntiin ilman kääntöraiteen rakentamisen aiheuttamia viivästyksiä. Paivi Tuovinen

Seppo Korkman

Espoo aikoo lyödä pöytää oman "Espoolaisen mallin" joukkoliikenteen toimivuuden turvaamisesta ja kehittämisestä.

Taustalla on syvä tyytymättömyys Helsingin seudun liikennelaitoksen (HSL) näkemyksiin ja ehdotuksiin metroliikenteeseen tukeutuvan joukkoliikenteen kehittämisestä tulevina vuosikymmeninä.

– HSL:n esitys sadan miljoonan euron kääntöraiteen rakentamisesta Matinkylään on yksi osoitus siitä, ettei heillä (HSL) ole ymmärrystä, miten Espoon joukkoliikenteen kokonaisuus toimii ja pitäisi toimia, kaupunginhallituksen konsernijaoston puheenjohtaja Maria Guzenina (sd.) puuskahtaa.

Hänen mukaansa on ensiarvoisen tärkeää, että länsimetron jatkeen Kivenlahteen saakka rakentamisen aikataulu ei viivästy.

– Myöhästyminen merkitsisi kääntöraiteen sadan miljoonan euron lisäksi paljon muitakin kuluja espoolaisille veronmaksajille.

Guzenina viittaa muun muassa metrojatkeen rakentamiseen liittyviin urakoihin.

Espoossa kannetaan huolta myös nyt erityisesti metroradan varrella vilkkaana käyvän asuntorakentamisen hidastumisesta, mikäli metrojatkeen valmistumista venytetään.

Konsernijaosto päätti maanantaina järjestää marraskuun aikana iltakoulun, jossa on Guzeninan mukaan luoda suuntaviivat, joilla turvataan espoolaisille hyvät joukkoliikenneyhteydet myös jatkossa.

Espoossa on vahva näkemys siitä, että HSL:n omassa vaihtoehtotarkastelussaan metroliikenteen kannalta häiriöherkäksi arvioitu niin sanottu 3/4- malli olisi yksi toimiva ratkaisumalli.

– HSL:n esittämä häiriöherkkyys liittyy pitkälti metron kuljettajakapasiteettiin. Se on ratkaistavissa hyvin yksinkertaisesti lisäämällä kuljettajia.

Suorien bussilinjojen lisääminen Espoon ja Helsingin välille on Guzeninan mukaan myös yksi keino parantaa joukkoliikennettä.

– HSL:n on korkea aika heittää romukoppaan ajattelu, että joukkoliikenteen toimivuus voitaisiin Espoossa turvata pelkästään runkolinjana toimivalla metrolla ja sitä tukevalla bussien syöttöliikenteellä.

Suorien bussiyhteyksien lisääminen on Guzeninan mukaan ketterä ja taloudellisesti kannattava tapa parantaa joukkoliikenteen sujuvuutta.

Se, ottaako Espoo ulkopuoliset konsultit avuksi oman joukkoliikennemallinsa suunnitteluun ratkaistaan Guzeninan mukaan marraskuun iltakoulun jälkeen.

– Tällä hetkellä luottamus HSL:n ja heidän konsulttiensa laskelmiin on Espoossa kyllä aika heikkoa, hän hymähtää viitaten muun muassa pieleen menneisiin ennusteisiin länsimetron käyttäjämääristä.

Kääntöraide vai ei HSL:n hallitus esitti lokakuun alussa noin sata miljoonaa euroa maksavan kääntöraiteen rakentamista Matinkylän metroasemalle. Esityksen mukaan kääntöraiteen avulla voitaisiin taata metron kapasiteetti kasvavalle käyttäjämäärälle 2030-luvulle. HSL:n häiriöherkäksi arvioimassa 3/4-mallissa kolme neljästä metrovuorosta ajettaisiin ruuhka-aikoina Matinkylään ja myöhemmin Kivenlahteen asti.